簡同年刁時中俊卿詩
作者：王邁
朝代：宋

paragraphs: 讀君老農詩，一讀三太息。
君方未第時，憂民真懇惻。
直筆誅縣官，言言虹貫日。
縣官怒其訕，移文加誚斥。
君笑答之書，抗辭如矢直。
旁觀爭吐舌，此士勇無匹。
今君已得官，一飯必念國。
民爲國本根，豈不思培植。
其如邊事殷，賦役煩且亟。
虎營間二千，鳩工日數百。
硬土燒熾窑，高崗輿巨石。
山骨慘無青，犢皮腥带赤。
羸者頳其肩，饑者菜其色。
憔悴動天愁，搬移驚地脈。
吏饕鷹隼如，攫拏何顧惜。
交炭不論斤，每十必加一。
量竹不計圍，每丈必贏尺。
軍則新有營，誰念民無室。
吏則日飽鮮，誰憫民艱食。
州家費不貲，帑藏空儲積。
間有小人儒，旁獻生財策。
大帥令龔黄，豈願聞此畫。
夏潦苦不多，秋旱勢如炙。
願君在莒心，端不渝疇昔。
蔡人即吾人，一視孰肥瘠。
築事宜少寬，紓徐竢農隙。
至如浮屠宮，底用吾儒力。
彼役猶有名，何名尸此役。
君言雖慫惥，帥意竟縮瑟。
同年義弟兄，王事同休戚。
相辨色如爭，相與情似暱。
余言似太戇，有君前日癖。
責人斯無難，亦合受人責。
我既規君過，君盍砭我失。
面諛皆相傾，俗子吾所嫉。